Nuwe burgerskap vir Rus om Wimbledon toe te gaanNatela Dzalamidze (Foto: Natela Dzalamidze/Facebook) ŉ Russiese tennisspeler het ŉ Wimbledon-verbod op alle deelnemers van haar land omseil deur haar burgerskap na Georgië verander, aldus ŉ berig in The Times. Natela Dzalamidze (29), ŉ dubbelspel-speler wat 44ste op die wêreldranglys is, sal in die vroue dubbelspel deelneem saam met Serwië se Aleksandra Krunic wanneer die toernooi op 27 Junie begin. Die All England Club, wat Wimbledon organiseer, het in April aangekondig dat deelnemers van Rusland en Belarus verbied word om hierdie jaar deel te neem ná Rusland vroeër vanjaar Oekraïne binnegeval het. ŉ Woordvoerder van die All England Club het egter aan The Times gesê hulle kan nie inmeng in Dzalamidze se besluit om van burgerskap te verander nie, omdat dit ŉ saak vir die Vrouetennisvereniging (WTA) en die Internasionale Tennisvereniging (ITF) is en dat sy aan alle vereistes vir deelname moet word. “Deelnemers se burgerskap, wat gedefinieer word as die vlag waaronder hulle tydens professionele byeenkomste deelneem, is ŉ ooreengekome proses wat bestuur word deur die betrokke verenigings en die ITF,” het die woordvoerder gesê. Wimbledon se verbod op deelnemers van Rusland en Belarus het groot reaksie uitgelok en die WTA en die ATP, die manlike eweknie, het die toernooi van rangpunte ontneem. Nie een van die ander Grand Slam-toernooie het in Wimbledon se spore gevolg nie. Die Amerikaanse Ope het verlede week aangekondig dat deelnemers van Rusland en Belarus sal kan deelneem onder ŉ neutrale vlag. Wimbledon se verbod het ŉ rits topspelers uitgeskakel, insluitend Daniil Medvedev, die wêreld se naasbeste manstennisspeler, en die huidige Amerikaanse Ope-kampioen Victoria Azarenka.